Regionsudvalgets udtalelse om "Beretning fra Kommissionen om Det Europæiske Observatorium for Racisme og Fremmedhads aktiviteter"

(2002/C 107/09)

REGIONSUDVALGET har -

under henvisning til beretning fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om Det Europæiske Observatorium for Racisme og Fremmedhads aktiviteter (KOM(2000) 625 endelig),

under henvisning til Kommissionens beslutning af 6. oktober 2000 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til formandens beslutning af 7. februar 2001 om at henvise det forberedende arbejde til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til sin udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om visse fællesskabsforanstaltninger til bekæmpelse af diskrimination" (KOM(1999) 564 endelig udg.), Forslag til Rådets direktiv om generelle rammebestemmelser om ligebehandling med hensyn til beskæftigelse og erhverv (KOM(1999) 565 endelig udg. - 1999/0225 (CNS)), Forslag til Rådets direktiv om gennemførelse af princippet om ligebehandling af alle uanset race eller etnisk oprindelse (KOM(1999) 566 endelig udg. - 1999/0253 (CNS)), Forslag til Rådets afgørelse om Fællesskabets handlingsprogram for bekæmpelse af forskelsbehandling 2001-2006 (KOM(1999) 567 endelig udg. - 1999/0251 (CNS)) (CdR 513/99 fin)(1),

under henvisning til sin udtalelse om "Handlingsplan mod racisme" (KOM(1998) 183 endelig udg.) (CdR 369/98 fin)(2),

under henvisning til Underudvalg 5's forslag til Regionsudvalgets udtalelse (CdR 67/2001 rev. 1), som blev vedtaget den 16. juli 2001 med Peter Moore (UK/ELDR), medlem af Sheffield City Council, som ordfører,

og ud fra følgende betragtninger:

(a) Det overordnede billede af de etniske mindretals beskæftigelsesmønstre i EU viser, at de har lavere erhvervsfrekvens, dramatisk højere arbejdsløshed og forskelsbehandles ved kun at få de lavest betalte jobs i økonomien.

(b) Som de vigtigste arbejdsgivere i den offentlige sektor og som dem, der forvalter civilsamfundet på borgernes niveau, har de regionale og lokale myndigheder en vigtig rolle, når det gælder iværksættelse, justering af og deltagelse i projekter til bekæmpelse af racisme samt udvikling af god praksis.

(c) Også medlemsstaternes og EU's strategier må have opbakning fra de lokale og regionale ledere, så man kan maksimere støtten og legitimiteten i hele medlemsstaten samt i det europæiske samfund mere generelt.

(d) Forberedelserne til udvidelsen er ikke kun relevante fra den synsvinkel, at det er nødvendigt at danne sig et klart overblik over den aktuelle situation i ansøgerlandene, men også fordi man er nødt til at være forberedt på udvidelsens effekt, f.eks. en eventuelt øget frygt for indvandring, arbejdsløshed osv.

(e) Fuld og entydig støtte til Det Europæiske Observatorium for Racisme og Fremmedhad og dets aktiviteter vil bidrage til realiseringen af vedtagne principper om, at bekæmpelse af racisme og fremmedhad må prioriteres på både nationalt og internationalt niveau.

(f) Forskningen kan omfatte beskrivelse, konsekvenser og gennemførelse.

(g) Det Europæiske Observatorium for Racisme og Fremmedhad står for overvågning via indsamling, sammenligning, analyse og spredning af relevante data med henblik på at 1) give EU et bedre overblik over, hvor og i hvilke situationer racisme og fremmedhad forekommer, 2) forbedre EU's muligheder for at udarbejde strategier og metoder til at forbedre sammenligneligheden, objektiviteten, konsekvensen og pålideligheden af data på EU-niveau og 3) styrke samarbejdet med de nationale forskningscentre på universiteterne, ngo'er og specialiserede interesseorganisationer/centre.

(h) RAXEN-informationsnettet gør det muligt for Det Europæiske Observatorium for Racisme og Fremmedhad at udveksle god praksis på tværs af Europa.

(i) Menneskelige ressourcer er af afgørende betydning for at udvide observatoriets arbejdsområde i retninger, der er blevet udpeget af bestyrelsen som prioriterede mål -

på den 41. plenarforsamling den 14.-15. november 2001 (mødet den 14. november) enstemmigt vedtaget følgende udtalese.

Regionsudvalget

1. anser det for vigtigt, at flere inddrages i kampen mod racismen, at man tilskynder til en ændring af samfundets og institutionernes strukturer, at holdninger, vaner og værdier forandres, samt at betydningen af EU's udvidelse anerkendes, og bifalder derfor oprettelsen af Det Europæiske Observatorium for Racisme og Fremmedhad og dets rolle.

2. mener, at Det Europæiske Observatorium for Racisme og Fremmedhads mål om at øge bevidstheden om sit indsatsområde er vigtigt for at opnå fremskridt i EU og fortjener fuld støtte fra Kommissionen, Rådet, Europa-Parlamentet og Regionsudvalget.

3. henstiller, at Det Europæiske Observatorium for Racisme og Fremmedhad inddrager de lokale og regionale myndigheder i sit arbejde, så information både kan spredes til og indsamles fra de regionale og lokale myndigheder. Dette kan f.eks. ske på følgende måder:

(i) Kontakterne med de nationale knudepunkter skal specifikt have dette som mål,

(ii) Regionsudvalget skal være repræsenteret i bestyrelsen,

(iii) der skal fremlægges en årlige rapport fra Det Europæiske Observatorium for Racisme og Fremmedhad for Regionsudvalget med henblik på at fremme den igangværende dialog med det regionale og lokale niveau om aktiviteter, udveksling af viden og information samt deltagelse i forskning og dataindsamling.

4. henstiller, at bestyrelsen for Det Europæiske Observatorium for Racisme og Fremmedhad bygger videre på det hidtidige arbejde ved at:

(i) fremme en tydeligere organisationsprofil og sikre øget fokus på observatoriets prioriteringer,

(ii) øge effekten af de hidtidige fremskridt ved at inddrage flere i udarbejdelse af og vejledning om strategi og mål,

(iii) bygge på de hidtidige rundbordsdrøftelser, sikre kontinuitet og adgang for nationale eksperter inden for de relevante områder og inddrage relevant input fra ngo'er i alle medlemsstater,

(iv) udvikle bestyrelsens funktionelle ansvarsområder, herunder bedre repræsentation af eksperter inden for videnskab/forskning, finanser/budget osv.,

(v) styrke kommunikation og samarbejde med nationale myndigheder og EU-institutioner,

(vi) etablere et dybere og mere bredt samarbejde med forskellige internationale organer såsom Den Europæiske Kommission mod Racisme og Intolerance og med ngo-net, så man kan styrke indsatsen og maksimere synergierne mellem programmer og tiltag og derved øge effekten.

5. opfordrer Det Europæiske Observatorium for Racisme og Fremmedhad til at forberede sig på de udfordringer og muligheder, som ansøgerlandene og EU's udvidelse indebærer, og henstiller, at observatoriet fortsætter sit legitime og vigtige arbejde med at skabe et samfund, hvor der er plads til alle, og øge samarbejdet med EU-institutionerne, f.eks. på følgende områder:

- overvågning af Københavnskriterierne, herunder bekæmpelse af racisme,

- ansøgerlandenes beredvillighed til at samarbejde med observatoriet.

6. henstiller, at Regionsudvalget også bliver repræsenteret i bestyrelsen.

7. opfordrer medlemsstaterne, Kommissionen, Europa-Parlamentet og Rådet til at give deres fulde, utvetydige og offentlige opbakning til observatoriets arbejde.

8. henstiller, at Det Europæiske Observatorium for Racisme og Fremmedhad sikres tilstrækkelig støtte til at udføre original forskning vedrørende bl.a. konsekvenser (følgerne for organisationer, institutioner, civilsamfund, ngo'er og myndighederne i EU's medlemsstater, f.eks. inden for sundheds- bolig og uddannelsesområdet) og gennemførelse (brug af anvendt teori ved planlægning af fremtidige aktioner og input i udformningen af god praksis). Dette vil også styrke deltagelsen af ngo'er og aktivister på lokalt niveau i observatoriets arbejde.

9. henstiller, at det bør være en topprioritet at gøre RAXEN fuld operationsdygtigt, da observatoriets ansvar for overvågning har en meget fremtrædende funktion - det anerkendes, at systematisk indsamling af data og information er afgørende, hvis man skal løse følgende spørgsmål i forbindelse med racisme og fremmedhad:

- vedvarende underrapportering og manglende rapportering om episoder af forskellige årsager,

- kortlæggelse af henholdsvis udviklingen inden for tendenser og praksis vedrørende forskelsbehandling og bekæmpelsesforanstaltningernes virkning.

10. henstiller, at observatoriets websted bygger videre på de hidtidige resultater og udvikles på følgende punkter:

(i) tydelig organisationsprofil på hjemmesiden,

(ii) øget brugervenlighed hvad angår form og layout,

(iii) flere hyperlinks til dokumentarkiver,

(iv) flere udadvendte aktiviteter for at gøre målgrupperne mere bevidste om webstedet og dermed øge antallet af besøgende maksimalt,

(v) det bør overvejes, hvordan webstedet kan få flere tilbagemeldinger fra observatoriets målgrupper om information, produkter og tjenester.

11. gentager de forslag, det fremsatte i sin udtalelse af 11. marts 1999 om "Handlingsplan mod racisme", og anmoder om, at disse gennemføres som vedtaget. Forslagene er:

(i) oprettelse af tværinstitutionel kontaktgruppe for at samordne og befordre aktiviteter på europæisk niveau i samarbejde med Det Europæiske Observatorium for Racisme og Fremmedhad,

(ii) øgede aktionsmuligheder for observatoriet via RAXEN og samtidig samarbejde mellem EU-institutionerne og Regionsudvalget,

(iii) øremærkning af flere ressourcer til racismebekæmpende foranstaltninger samt organisationer eller netværk i EU.

12. mener, at observatoriets arbejde med at overvåge og styrke "Chartret om europæiske politiske partier for et ikke-racistisk samfund" (der blev fremlagt på Utrecht-konferencen i februar 1998) bør opmuntres og støttes.

13. henstiller, at de nuværende initiativer, som støttes af observatoriet via rundbordsdrøftelser, samarbejde med medierne og konferencer, udvides til at omfatte de politiske partiers aktiviteter på lokalt og regionalt niveau.

14. opfordrer medlemsstaterne til at samarbejde med Det Europæiske Observatorium for Racisme og Fremmedhad med henblik på at udvikle et fælles syn på data og definitioner, så man kan foretage meningsfulde sammenligninger og analyser.

15. henstiller, at den nuværende eksterne evaluering fremskyndes, så en foreløbig evalueringsrapport kan fremlægges for observatoriets bestyrelse inden for et passende tidsrum, der giver observatoriet mulighed for at foretage de nødvendige ændringer, så man kan imødekomme de behov, der er i forbindelse med udvidelsen og andre udfordringer. I betragtning af at Kommissionen selv erkender, at tre år ikke er nok til at udføre en omfattende evaluering af observatoriets aktiviteter, henstiller Regionsudvalget desuden, at man forbereder en tilbundsgående analyse med henblik på gennemførelse i 2004, så man kan få en mere fair og omfattende analyse af observatoriets aktiviteter.

16. henstiller, at observatoriet fortsat sørger for, at medarbejderne uddannes på relevante områder, at deres kommunikations- og kontaktfærdigheder udvikles samt at de får indsigt i Kommissionens procedurer og medierelationer. Godt input og gode råd fra ledelsens side vil også være med til at fremme realistiske forventninger til både interne og eksterne interessenter.

17. støtter forslaget i Kommissionens rapport om at oprette et internt rådgivende udvalg for indkøb og aftaler. Forslaget skal dog bekræftes af bestyrelsen.

18. henstiller, at anerkendte uafhængige eksperter inden for racismebekæmpelse og forvaltning af kulturel mangfoldighed udvælges til bilateral informationsudveksling, som kan give observatoriet adgang til endnu flere pålidelige og objektive data.

Bruxelles, den 14. november 2001.

Jos Chabert

Formand for

Regionsudvalget

(1) EFT C 226 af 8.8.2000, s. 1.

(2) EFT C 198 af 14.7.1999, s. 48.